סקוטלנד - היילנדס - ארץ הוויסקי ומסביב לפארק הלאומי קיירנגומס
יעדים אירופה בריטניה סקוטלנד היילנדס ארץ הוויסקי ומסביב לפארק הלאומי קיירנגומס
מסלול העובר דרך מזקקות וויסקי ובמרחבי הפארק הלאומי קיירנגומס, עם הטירות, העיירות הקטנות ואתרי הסקי שלו
נקודת היציאה למסלול זה היא אינוורנס. בסיומה מגיעים לפיטלוכרי ממנה הדרך קצרה אל אדינבורו.
המסלול משולב באזור ארץ המאלט וויסקי ובאזור הפארק הלאומי קיירנגורמס.
מאלט וויסקי לסקוטלנד הוא כמו יין לצרפת. חוקי הייצור נוקשים מאוד: הוא חייב להיות מיוצר משעורה הגדלה בהרי סקוטלנד, שיובשה על תנורי כבול. המים נשאבים מנחלים הזורמים דרך אדמת כבול ועל סלעי גרניט. הזיקוק נעשה במיכל נחושת בעל צורת בצל, והתוצר הסופי מאוחסן ומיושן בחביות עץ אלון לפני הביקבוק.
האזור שבו נטייל הוא בין נהרות הספיי והליווט שקרוי ספיי סייד (Speyside) ובו מזקקות רבות ומפורסמות.
נצא מאינוורנס דרומה על A9 היורדת אל הפארק הלאומי ופנו מזרחה על A95. סעו בעמק ספיי (Spey) היפה אל טירת באלינדאלוך (Ballindalloch Castle), ביתם היפהפה של האצילים מקפרסון-גרנטס Macpherson-Grants. מבחר מעניין של חדרים מרוהטים בטעם וחנות תה פתוחים בפני הקהל הרחב. הטירה היא עדיין בבעלות המשפחה.
משם על A95, מרחק של 6 מיילים לכיוון צפון מערב, לכפר קרייגלאכי (Craigellachie), בו נמצאת מזקקה בעלת אותו השם (Craigellachie Distillery) המייצרת את וויסקי White Horse.
כ-4.3 מיילים במורד כביש A941 (לכיוון דרום) תגיעו אל מזקקת גלנפידיך (Glenfiddich Distillery), היחידה בהרי סקוטלנד בה אפשר לעקוב אחרי כל תהליך יצירת הוויסקי – מזיקוק השעורה ועד הביקבוק. במקום נערכים סיורים. מומלץ להזמין מקום מראש (מלבד לסיור הקלאסי).
פתוח: כל יום, 16:30-9:30
טלפון: 01340-820-373
המשיכו עוד כקילומטר לכיוון העיירה דופטאון (Dufftown). בלשכת התיירות תוכלו לקבל מפה של המזקקות באזור ושעות הפתיחה.
משם הדרימו על B9009 (מרחק של 13 מיילים). אם לא שבעתם ממזקקות סעו ב-B9008 לכיוון צפון-מערב (מרחק של 3 מיילים) עד שתגיעו אל מזקקת גלנליווט (Glenlivet Distillery).
סעו דרומה ב-B9008 עד Tomintoul ומשם ב-A939 לכיוון אזור הסקי The Lecht או שאם אתם נוסעים עם ילדים, או שמאסתם בטירות וברצונכם ליהנות מפעילות ספורטיבית יותר, פנו ימינה לכיווון Boat of Garten (המשך מסלול זה בהמשך). .
בהמשך הדרך עומדת טירת קורגארף (Corgarff) המרשימה.
כאן אפשר לעשות את מסלול הטירות המעגלי ולהשתלב בחזרה בבאלאטר או להמשיך עד אברדין ולרדת לאורך החוף עד אדינבורו (מתואר גם הוא במסלול הטירות).
המשיכו על A939 ואז פנו שמאלה ב-A93 לכיוון באלאטר (Ballater), עיירה קטנה ויפה הידועה במשחקי ההיילנד (Ballater Highland Games) הנערכים בה מדי אוגוסט (ביום חמישי השני בחודש). הטורניר כולל ענפי ספורט סקוטיים רבים ואת המרוץ המפרך לפסגת הגבעה קרייג קיילך (Craig Cailleach).
המשיכו על A93 לכיוון דרום-מערב וכשאתם מגיעים אל הכפר הקטן Crathie, החנו את רכבכם במגרש החניה שליד הנהר וטיילו אל כנסיית קראטי (Crathie Kirk), שאת אבן הפינה שלה הניחה המלכה ויקטוריה ב-1895. משפחת המלוכה השתתפה בטקסים כאן בכל פעם שהגיעה לחופשה בטירת בלמורל הסמוכה.
מיד אחרי הכנסייה פנו שמאלה לביקור בטירת בלמורל (Balmoral) המרשימה, בית הקיץ המלכותי.
המשיכו A93, לאורך נהר די. נסיעה קצרה תביא אתכם לטירת בריימר (Braemar Castle), מעין בית בובות קטנטן על גבעה מלאה בעצים מחטניים – מודל קטן של טירת בלמורל שביקרתם בה (מיותר למי ששבע מטירות).
בכפר בריימר (Braemar), הנמצא בהמשך הדרך, תמצאו גם את הבית בו גר רוברט לואיס סטיבנסון בשנה בה כתב את "אי המטמון".
כאן, בעמק הציורי הזה, נפגשים ה"שבטים" למשחקים המפורסמים של רמת סקוטלנד, תחרויות ההיילנד בבריימר, המתקיימים בשבת הראשונה של חודש ספטמבר בהשתתפות המשפחה המלכותית.
הנסיעה בין בריימר לפיטלוכרי מרהיבה. מתחילים בעמק הפורח של נהר די (Dee) ובריימר ומתחילים לטפס אל אתר הסקי גלנשי (Glenshee Ski Centre). יורדים ירדיה תלולה במורד "מרפק השטן" עד הכפר Spittal of Glenshee עם ההתקרבות לנוף הרמה היפהפה של ערוץ גלן שי (Glen Shee).
פונים לכיוון פיטלוכרי (Pitlochry) על A924, שם הרמה פוגשת את השפלה, כשההרים המכוסים בשיחי אברש מתחלפים בשדות ירוקים וגבעות עטויות צמחי אברש.
מסלול אלטרנטיבי: ב-Tomintoul פנו ימינה (מערבה) על A939 והמשיכו דרומה על B970 לכיוון Boat of Garten זוהי התחנה הצפונית של רכבת הקיטור Strathspey Steam Railway‬, אחת מהאטרקציות התיירותיות הטובות באזור, במיוחד לאלה שיש להם נוסטלגיה לימים של הקיטור! קו הרכבת עובר לאורך דרך נופית יפהפייה אל אווימור (Aviemore) עם כמה תחנות בדרך.
ואם אינכם רוצים לנטוש את מכוניתכם, המשיכו דרומה אל אווימור. זהו אתר ספורט החורף הראשון בבריטניה שנבנה בשנות השישים של המאה שעברה ובו קומפלקסים של חנויות, בתי מלון, אמצעי בילוי, רחבה להחלקה על הקרח, מסלל סקי מלאכותי ובריכת שחייה.
מאווימור קחו את דרך קיירנגורם מחוץ לאווימור, המשיכו דרך Colyumbridge, העוברת דרך Loch Marlich ולמעלה בדרך ההר אל מדרונות הסקי של Coire Cas בקיירנגורם (CairnGorm). רכבת הפניקולר ב-Coire Cas עובדת במשך כל השנה ומטפסת אל מסעדה ליד הפסגה של CairnGorm. שימו לב, גם אם שמשי מאוד בנקודת היציאה הרי בפסגה יכול להיות קר ורוחות חזקות מנשבות.הרכבל מספק דרך קלה ליהנות מהקסם והיופי של אזור הררי זה. מהטרמינל (בגובה 1100 מטרים, תערוכה, מסעדה), נגלה מראה גרנדיוזי מערבה מעל עמק ספיי, שמתרחב לאגן בין Loch Morlich ואתר הסקי אווימור. שביל רגלי מטפס את 150 המטרים האחרונים לפסגה (בגובה 1245) משם נגלית פנורמה נפלאה בכל כיוון ומעבר להרי קיירנגורם. שביל אופניים יורד מהתחנה העליונה ועד התחנה התחתונה של הפניקולר. ישנם גם הליכה מודרכת ברגל (90 דקות) בשביל הררי לפסגה (כל יום, בשעות 10:30 ו-13:30).
אתר: Cairngorm Mountain
טלפון: 01479 861261
מחיר לפניקולר: 11.50 פאונד; צעיר (עד גיל 16), 7.50 פאונד; משפחה (2+2), 34.50 פאונד
מחיר סיור רגלי מודרך: 12 פאונד; צעיר (עד גיל 16), 8 פאונד
המשיכו דרומה על B9152 עד Kincraig בה ממוקם RZSS Highland Wildlife Park, ביתו של אוסף חיות שפעם הסתובבו פה באופן חופשי. איילים, סוסים לבנים, דובים חומים, זאבים, חתולי בר ואפילו ביזון שרעו פעם באופן טבעי בחלק זה של סקוטלנד. היום אפשר לראותם בביטחון דרך חלונות המכונית בנסיעה בתוך הפארק.
הכפר עומד ליד Loch Insh, שבה מרכז ספורט-ימי (Lochinsh Watersport & Skiing Centre).
מפה המשיכו דרומה על A9 עד פיטלוכרי.
תעלת קלדוניה Airds Hotel
הפארק הלאומי קֵייְנְגוֹרְמְס 9 ק"מ
טירת בלמורל 19 ק"מ
Landmark Forest Adventure Park 26 ק"מ
טירת קאודור 53 ק"מ
שדה הקרב של קלודן 54 ק"מ
מסלול טיול בסקוטלנד 58 ק"מ
מחוץ לאינוורנס 59 ק"מ
לוך נס 60 ק"מ
תעלת קלדוניה 71 ק"מ
Glenmorangie House 78 ק"מ
Inverlochy Castle Hotel 97 ק"מ
The Grange 103 ק"מ
Annfield Guesthouse 105 ק"מ
Westerton Bed & Breakfast 105 ק"מ
Roman Camp Country House Hotel 105 ק"מ
בית גלנקו 107 ק"מ
טירת דון 108 ק"מ
בלייר דראמונד ספארי פארק 110 ק"מ
טירת סטירלינג 112 ק"מ
מוזיאון וגלריה סמית' לאמנות 113 ק"מ